
                                                                            

A ZÖLD MAGYARORSZÁG MOZGALOM EGYESÜLET
ALAPSZABÁLYA


Elhatározva a Zöld Magyarország Mozgalom létrehozását, a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezéseinek megfelelve a tagok az alábbi tartalommal fogadják el a szervezet egységes szerkezetbe foglalt alapszabályát:

I.
Az egyesület adatai

1.	Az egyesület neve: Zöld Magyarország Mozgalom

2.	Az egyesület rövidített elnevezése: ZMM

3.	Az egyesület székhelye: 9700 Szombathely, Fő tér 44.

4.	Az egyesület alapító tagjainak nevét és lakóhelyét tartalmazó tagnévsor az alapszabály 1. számú mellékletét képezi.

II.
Az egyesület célja, tevékenysége

1. Az egyesület célja:

- A mindenkori magyar fiatalság társadalmi, szociális és közéleti érdekeinek képviselete és azok érvényesülésének elősegítése. 
- A hazájuk iránt elkötelezett fiatal generációk közösségszerveződésének és aktív részvételének támogatása. 
- A civil kezdeményezések és helyi közösségi ügyek fejlődésének elősegítése. 
- A közélet megújulásához való hozzájárulás, kiemelt tekintettel a generációs részvétel erősítésére. 
- A demokratikus működés, az alkotmányosság és a jogállamiság tiszteletének előmozdítása. 
- A szólásszabadság és a szabad információ áramlás védelmezése. 
- A környezettudatos gondolkodás és a fenntartható jövő kialakításának ösztönzése. 
- Egy racionális, szakmai alapú és emberséges szemléletű drogpolitikai párbeszéd kialakításának elősegítése Magyarországon. 
- A tudományos kutatásokon alapuló, egészségközpontú megközelítések támogatása a kábítószerügy területén. 
- Az orvosi kannabisz kutatásának, fejlesztésének és ezzel kapcsolatos szakmai párbeszéd lehetőségének előmozdítása. 
- Drogprevenciós tudásbázis létrehozásának támogatása. 
- Edukációs programok és képzések szervezése.
- A fiatalok társadalmi és politikai érzékenyítéséhez való hozzájárulás, és a felelős döntéshozatal támogatása

2. Az egyesület tevékenysége:
- Rendezvények, fórumok, képzések szervezése. 
- Szemléletformáló és tájékoztató kampányok folytatása. 
- Kutatási, elemzési és szakmai tevékenységek végzése. 
- Együttműködés hazai és nemzetközi civil szervezetekkel. 
- Helyi közösségi kezdeményezések megvalósítása. 
- Kommunikációs- és médiatevékenység folytatása.
- Az egyesület egész Magyarország területén folytatja tevékenységét.

III.
Az egyesület működésére vonatkozó általános szabályok


1.	Az egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

IV.
Tagdíj

1.	Az egyesület a tagok eltérő státuszára, illetve anyagi teherviselési képességére tekintettel három sávos tagdíjrendszert alkalmaz, melynek éves alapösszegei és kategóriái a következők: 
- I. Kedvezményes sáv: Évi 24.000 Ft (havi bontásban 2.000 Ft/hó). Erre a sávra jogosultak a nappali tagozatos diákok, nyugdíjasok, valamint igazoltan álláskereső vagy GYES/GYED ellátásban részesülő tagok. 
- II. Alap sáv: Évi 48.000 Ft (havi bontásban 4.000 Ft/hó). Erre a sávra kötelezettek a rendes, aktív keresővel rendelkező természetes személy tagok. 
- III. Támogatói sáv: Évi 96.000 Ft-tól tetszőlegesen választott összeg (havi bontásban minimum 8.000 Ft/hó). Erre a sávra kötelezettek a jogi személy tagok, illetve azon természetes személyek, akik önkéntesen magasabb összeggel kívánják támogatni az egyesület működését. 
A tagdíj összege havi bontásban minden hónap 10. napjáig vagy éves egy összegben egyben minden év január 31. napjáig fizetendő az egyesület házipénztárába vagy átutalás formájában az egyesület bankszámlájára. Az újonnan belépő tagok a tagdíjat időarányosan fizetik meg, felfelé 100 Ft-ra kerekítve, a tagsági jogviszony keletkezésétől számított 8 napon belül. A kedvezményes vagy támogatói sávba történő besorolást a tag a belépéskor, illetve minden év január 15. napjáig köteles írásban vagy a jogosultságot igazoló okmány bemutatásával kezdeményezni, ennek elmaradása esetén a tag automatikusan az II. (Alap) sáv szerinti tagdíj megfizetésére köteles. 

Az alapítók első tagdíjat, a jelen pontban írtak szerinti összegben a megalakuláskor, a nyilvántartásba vételt elrendelő végzés jogerőre emelkedésétől számított 8 napon belül, összegben, az egyesület házipénztárába vagy az egyesület bankszámlájára történő átutalás útján kötelesek megfizetni.

V.
A tagság

1.	Az egyesület tagja lehet az a természetes személy, jogi személy, jogi személyiséggel nem rendelkező szervezet, aki az egyesület célkitűzésével egyetért, továbbá az alapszabályban foglalt rendelkezéseket elfogadja.

VI.
A tagsági jogviszony keletkezése

1. Az egyesületi tagság az alapításkor az egyesület nyilvántartásba vételével keletkezik. Az egyesület megalakulását követően a tagság a belépési nyilatkozat elfogadásával keletkezik. A belépési nyilatkozatot az elnökséghez kell benyújtani, amely szerv a kérelem beérkezésétől számított 30 napon belül, egyszerű szótöbbséggel, nyílt szavazással határoz a tagfelvételről. Határozatát annak meghozatalát követő 8 napon belül írásba foglaltan, igazolt módon kell megküldeni a tagfelvételt kérelmező számára. A tagfelvételi kérelem elutasítása esetén jogorvoslatnak helye nincs.
2. 

VII.
A tagsági jogviszony megszűnése

1.	A tagsági jogviszony megszűnik:
	a./ A tag kilépésével.
	b./ A tag halálával vagy jogutód nélküli megszűnésével.
c./ A tag kizárásával.

2.	A tagsági jogviszonyát a tag az egyesület elnökségéhez címzett írásbeli nyilatkozatával bármikor, indokolás nélkül megszüntetheti. A tagsági jogviszony a nyilatkozatának az elnökséghez történő megérkezése napján szűnik meg.

3.	Az elnökség nyílt szavazással, egyszerű szótöbbséggel kizárhatja az egyesület tagjai közül azt a tagot, aki jelen alapszabály rendelkezéseit vagy a közgyűlés határozatát súlyosan vagy ismételten sértő magatartást tanúsít.
		
A kizárási eljárást bármely tag vagy egyesületi szerv kezdeményezésére az elnökség folytatja le. A kizárási eljárásban a tagot az elnökség ülésére igazolható módon meg kell hívni, azzal a figyelmeztetéssel, hogy a szabályszerű meghívása ellenére történő távolmaradása az ülés megtartását és a határozathozatalt nem akadályozza. Az ülésen biztosítani kell számára a védekezési lehetőséget. Az ülésen a tag képviselővel is képviseltetheti magát. A tag kizárását kimondó határozatot írásba kell foglalni és indokolással kell ellátni; az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. Az elnökség a kizárásról szóló határozatot a tagkizárási eljárás megindulásától számított 30 napon belül meghozza és 8 napon belül igazolható módon közli az  érintett taggal.
A kizárt tag a kizárást kimondó elsőfokú elnökségi határozat ellen, a kézbesítéstől számított 15 napon belül az egyesület közgyűléséhez fellebbezéssel élhet. A fellebbezés beérkezését követően az elnökségnek haladéktalanul, de legkésőbb 30 napon belüli időpontra össze kell hívnia a rendkívüli közgyűlést. A közgyűlés nyílt szavazással, egyszerű szótöbbséggel dönt. A közgyűlés határozatát annak meghozatalakor szóban kihirdeti és 8 napon belül írásban, igazolható módon is közli az  érintett taggal.

VIII.
A tagok jogai

1.	Az egyesület tagja jogosult:
	a./ az egyesület tevékenységében részt venni
	b./ az egyesület szolgáltatásait igénybe venni
	c./ a közgyűlésen részt venni, szavazati jogát gyakorolni, a közgyűlés rendjének megfelelően felszólalni, kérdéseket feltenni, javaslatokat és észrevételeket tenni
	d./ az egyesület irataiba betekintetni
	e./ arra, hogy az egyesület tisztségviselőjévé válasszák, amennyiben vele szemben jogszabályban meghatározott kizáró ok nem áll fenn.

	A tag a közgyűlésen a szavazati jogát meghatalmazott képviselője útján is gyakorolhatja. A képviselő részére adott meghatalmazást teljes bizonyító erejű magánokirati formában írásba kell foglalni és azt a közgyűlés levezető elnökének a közgyűlés kezdetén átadni.
        
 A közgyűlésen valamennyi szavazásra jogosult tag egyenlő szavazattal rendelkezik.


IX.
A tagok kötelezettségei

1.	Az egyesület tagja:
	
	a./ Nem veszélyeztetheti az egyesület céljának megvalósítását és az egyesület tevékenységét.
	b./Köteles a tagdíjat annak esedékességéig megfizetni.
	c./ Köteles az egyesület alapszabályának, a döntéshozó szervek határozatainak reá vonatkozó előírásait, rendelkezéseit betartani.
	d./ Köteles a lakcímét annak megváltozását követő 8 napon belül az elnökséghez bejelenteni.
	
X.
Az egyesület szervei

1.       Az egyesület szervei:
a./ Közgyűlés
b./ Elnökség

A Közgyűlés

2.	A közgyűlés az egyesület döntéshozó szerve.

3.	A közgyűlés hatáskörébe tartozik:

a) az alapszabály módosítása;
b) az egyesület megszűnésének, egyesülésének és szétválásának elhatározása;
c) a vezető tisztségviselő megválasztása, visszahívása;
d) az éves költségvetés elfogadása, a tagdíj megállapítása;
e) az éves beszámoló - ezen belül az ügyvezető szervnek az egyesület vagyoni helyzetéről szóló jelentésének - elfogadása;
f) a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;
g) az olyan szerződés megkötésének jóváhagyása, amelyet az egyesület saját tagjával, vezető tisztségviselőjével vagy ezek hozzátartozójával köt;
h) a jelenlegi és korábbi egyesületi tagok és a vezető tisztségviselők elleni kártérítési igények érvényesítéséről való döntés;
i) döntés mindazon kérdésben, amelyet jogszabály vagy alapszabály a hatáskörébe utal.

4.	A közgyűlés évente legalább egy alkalommal ülésezik.

5.	A közgyűlést az elnökség legalább 10 nappal az ülés időpontja előtt kiküldött meghívóval, elsődlegesen az egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).
	Ha a közgyűlést nem szabályszerűen hívták össze, az ülést akkor lehet megtartani, ha az ülésen a részvételre jogosultak legalább háromnegyede jelen van, és egyhangúlag hozzájárul az ülés megtartásához.

	A közgyűlési meghívó tartalmazza az egyesület nevét, székhelyét, a közgyűlés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák. A meghívónak tartalmaznia kell továbbá a közgyűlés határozatképtelensége esetére a megismételt közgyűlés helyszínét és időpontját, és az arra történő felhívást, hogy a megismételt közgyűlés az eredeti napirendi pontok tekintetében a megjelentek számára tekintet nélkül határozatképes lesz, ha azt az eredeti időpontot legalább fél órát követő időpontra hívják össze.

         A közgyűlési meghívót az egyesület székhelyén és honlapján nyilvánosságra kell hozni.

	A közgyűlési meghívó kézbesítésétől vagy közzétételétől számított 3 napon belül a tagok és az egyesület szervei az elnökségtől a napirend kiegészítését kérhetik, a kiegészítés indokolásával. A napirend kiegészítésének tárgyában az elnökség 2 napon belül dönt. Az elnökség a napirend kiegészítését elutasíthatja vagy a kérelemnek helyt adhat. Döntését, továbbá elfogadás esetén a kiegészített napirendi pontokat minden esetben annak meghozatalától számított legkésőbb 2 napon belül igazolható módon közli a tagokkal.
	Ha az elnökség a napirend kiegészítése iránti kérelemről nem dönt, vagy a kérelmet elutasítja, úgy a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában, azzal, hogy a szabályszerűen nem közölt napirenden szereplő kérdésben csak akkor hozható határozat, ha a részvételre jogosultak legalább háromnegyede jelen van és a napirenden nem szereplő kérdés megtárgyalásához egyhangúlag hozzájárul.	

Közgyűlés tartására lehetőség van kép és hangfelvétel rögzítésére is alkalmas elektronikus hírközlő eszköz igénybevételével is. Az ilyen módón tartott közgyűlés kezdeményezését az elnök a tagoknak küldött meghívóban jelezni köteles és meg kell jelölnie azt az elektronikus hírközlő eszközt, informatikai alkalmazást, amelyen keresztül az ülés megtartásra kerül. A közgyűlés elektronikus úton történő megtartására kizárólag olyan elektronikus hírközlő eszközön, informatikai alkalmazáson keresztül kerülhet sor, amelyen a tagok személyazonosítása elvégezhető és amely nem korlátozza a résztvevők közötti szabad kommunikációt és vitát és amely valamennyi tag vagy tagok csoportjára hátrányos megkülönböztetést nem eredményez. A konferencia közgyűlés kezdetén a résztvevőket az elnök tájékoztatja arról, hogy a közgyűlésről felvétel készül, külön-külön nyilatkoztatni kell minden résztvevőt arról, hogy a felvétel készítéséhez hozzájárul-e. Aki erre a kérdésre „nem” -el válaszol, a közgyűlésen nem vehet részt. A részt vevők a jegyzőkönyv-hitelesítők személyére, a napirendi pontokra és a határozati javaslatokra szavazatukat „igen”, „nem” „tartózkodom” kijelentéssel, szóban adják meg. A szavazás eredményét az elnök a szavazást közvetlenül követően élőszóval állapítja meg és közli a tagokkal. A közgyűlésen elhangzottakat és a hozott határozatokat elektronikus úton úgy kell rögzíteni, hogy azok később bármikor ellenőrizhetőek és visszakövethetőek legyenek. Minden tag jogosult felszólalni és javaslatot tenni. A felszólalók sorrendjét az elnök határozza meg. Az elektronikus úton tartott közgyűlésre a jelen pontban írtak irányadóak, azzal, hogy a közgyűlésről kép és hangfelvétel készül, amely alapján az írásbeli jegyzőkönyv elkészítésre kerül.

A közgyűlés - indokolt esetben - a tagok személyes jelenléte nélkül, írásban – levél, elektronikus úton – is hozhat határozatot. A határozati javaslatot, az előterjesztéssel és annak mellékleteivel együtt az elnök levélben, vagy elektronikus úton küldi meg a tagoknak. A határozatképességre a jelen pontban írtak irányadóak, azzal, hogy a tagok a határozati javaslatra vonatkozó szavazatukat tartalmazó nyilatkozatot levélben vagy elektronikus úton küldik meg az elnöknek, úgy, hogy a tag azonosításához szükséges adatokat a nyilatkozatnak tartalmaznia kell. A nyilatkozatok beérkezésére legalább 8 napos határidőt kell biztosítani a tagok részére. A véleménnyel ellátott javaslat, illetve szavazat beérkezését a tag részére vissza kell igazolni. A beérkezett válaszokat, javaslatokat, illetve szavazatokat az elnök jegyzőkönyvbe foglalja és megállapítja a tagok személyes jelenléte nélkül hozott határozatát. Amennyiben a határozatképességhez szükségesnél kevesebb szavazat érkezett be határidőn belül, továbbá amennyiben a bármely tag kezdeményezi, úgy az adott napirend kapcsán az elnök köteles a tagok személyes jelenlétével tartott közgyűlés összehívására.

A személyes megjelenésre összehívott közgyűlésen a tagnak lehetősége van kép és hangfelvétel rögzítésére is alkalmas elektronikus hírközlő eszköz igénybevételével részt venni. A tag ezen szándékáról az elnököt köteles az ülést megtartása előtt 3 nappal értesíteni. A tag kizárólag olyan elektronikus hírközlő eszközön, informatikai alkalmazáson keresztül kerülhet sor, amelyen a tag személyazonosítása elvégezhető. A tag ilyen módon történő részvételére a jelen pontban írtak irányadóak.

6.	Az elnökség köteles a közgyűlést haladéktalanul összehívni a szükséges intézkedések megtétele céljából, ha
a./ az egyesület vagyona az esedékes tartozásokat nem fedezi;
b./ az egyesület előreláthatólag nem lesz képes a tartozásokat esedékességkor teljesíteni; vagy
c./ az egyesület céljainak elérése veszélybe került.
Ezekben az esetekben az összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az egyesület megszüntetéséről dönteni.

7.	A közgyűlés határozatképes, ha azon a leadható szavazatok több mint felét képviselő szavazásra jogosult részt vesz. A határozatképességet minden határozathozatalnál vizsgálni kell.

8.	A közgyűlés megnyitását követően elsődlegesen meg kell állapítani a határozatképességet, vagyis az aktuális taglétszámhoz képest a megjelent és szavazásra jogosult tagok számát. A közgyűlés a napirendi pontok tárgyalását megelőzően egyszerű szótöbbséggel, nyílt szavazással megválasztja a levezető elnök személyét, továbbá a jegyzőkönyvvezető és a jegyzőkönyv hitelesítő személyét, valamint szükség esetén a két fős szavazatszámláló bizottságot.

9.	A közgyűlésen megjelent tagokról jelenléti ívet kell készíteni, amelyen fel kell tüntetni a tag, valamint – ha az alapszabály a képviselő útján történő részvételt lehetővé teszi – képviselője nevét és lakóhelyét vagy székhelyét, és – ha a tagokat nem azonos számú szavazat illeti meg – a tagot megillető szavazatok számát. A jelenléti ívet a közgyűlés levezető elnöke és a jegyzőkönyvvezető aláírásával hitelesíti.

	A közgyűlésről jegyzőkönyvet kell készíteni, amely tartalmazza
	a) az egyesület nevét és székhelyét;
	b) a közgyűlés helyét és idejét;
	c) a közgyűlés levezető elnökének, a jegyzőkönyvvezetőnek, a jegyzőkönyv hitelesítőjének a nevét;
	d) a közgyűlésen lezajlott fontosabb eseményeket, az elhangzott indítványokat;
	e) a határozati javaslatokat, a leadott szavazatok és ellenszavazatok, valamint a szavazástól 	tartózkodók számát.

	A jegyzőkönyvet a jegyzőkönyvvezető és a közgyűlés levezető elnöke írja alá, és egy erre megválasztott, jelen lévő tag hitelesíti.

10.	A tagok határozatukat a határozatképesség megállapításánál figyelembe vett szavazatok többségével hozzák meg. A határozat meghozatalakor nem szavazhat az,
a) 	akit a határozat kötelezettség vagy felelősség alól mentesít vagy a jogi személy terhére másfajta előnyben részesít;
b) 	akivel a határozat szerint szerződést kell kötni;
c) 	aki ellen a határozat alapján pert kell indítani;
d)	akinek olyan hozzátartozója érdekelt a döntésben, aki az egyesületnek nem tagja;
e) 	aki a döntésben érdekelt más szervezettel többségi befolyáson alapuló kapcsolatban áll; vagy
f) 	aki egyébként személyesen érdekelt a döntésben.

11.	A közgyűlés határozatát – az alapszabály vagy törvény eltérő rendelkezése hiányában –  egyszerű szótöbbséggel, nyílt szavazással hozza. Az egyesület alapszabályának módosításához, az egyesület egyesüléséhez és szétválásához a közgyűlés háromnegyedes szótöbbséggel hozott határozata szükséges. Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

12.	A közgyűlési határozatokat a levezető elnök a közgyűlésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatnak az egyesület honlapján történő közzétételével egyidejűleg.

Elnökség

13.	Az elnökség az egyesület 3 elnökségi tagból álló ügyvezető szerve (elnök és két alelnök), amely dönt mindazon kérdésekben, amelyet jogszabály vagy alapszabály nem utal a közgyűlés kizárólagos hatáskörébe.

14.	Az elnököt a közgyűlés választja 2 év határozott időtartamra, titkos szavazással, egyszerű szótöbbséggel.
Az alelnököket a Közgyűlés választja 2 év határozott időtartamra titkos szavazással. Minden szavazásra jogosult tagnak annyi szavazata van ahány alelnököt szükséges megválasztani. Egy tag egy jelöltre csak egy szavazatot adhat le, de nem kötelező az összes szavazatot leadnia. A legtöbb szavazatot kapott jelöltek lesznek az alelnökök.

Megszűnik a vezető tisztségviselői megbízatás:
a./ a megbízás időtartamának lejártával;
b./ visszahívással;
c./ lemondással;
d./ a vezető tisztségviselő halálával vagy jogutód nélküli megszűnésével;
e./ a vezető tisztségviselő cselekvőképességének a tevékenysége ellátásához szükséges körben történő korlátozásával;
f./ a vezető tisztségviselővel szembeni kizáró vagy összeférhetetlenségi ok bekövetkeztével.

A vezető tisztségviselő megbízatásáról az egyesülethez címzett, az egyesület másik vezető tisztségviselőjéhez intézett nyilatkozattal bármikor lemondhat. Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított hatvanadik napon válik hatályossá.

15.	Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja.

A vezető tisztségviselőkre vonatkozó szabályokat a kijelölt személyre is alkalmazni kell. A vezető tisztségviselő ügyvezetési feladatait személyesen köteles ellátni. Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült. Nem lehet vezető tisztségviselő aki  közügyektől eltiltó ítélet hatálya alatt áll (Btk. 61.§ (2) bek. i) pont).  Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet. Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

16.      Az egyesület vezető tisztségviselői:

	Az egyesület elnöke: 	Földessi Dávid 
(szül.: Kazincbarcika, 1989. június 10., an.: Balázsi Livia Julianna) 
9700 Szombathely, Fő tér 44. AS. 1. szám alatti lakos.

Az egyesület pénzügyi alelnöke:    	Szabó Zsolt 
9100 Tét, Pázmándi u. 6. szám alatti lakos.	

		                 
Az egyesület titkára:			Bodnár Balázs
3700 Kazincbarcika, Thököly Imre tér 15. szám alatti lakos.
	
Az egyesület törvényes képviseletét az elnök látja el.
          A képviseleti jog gyakorlásának terjedelme: általános.
A képviseleti jog gyakorlásának módja: önálló.
A bankszámla feletti rendelkezésre vonatkozóan a pénzügyi alelnököt önálló, különös képviseleti jog illeti meg.

17.	Az elnökség hatáskörébe tartozik:
a./ 	az egyesület napi ügyeinek vitele, a hatáskörébe tartozó ügyekben a döntések meghozatala;
b./ 	a beszámolók előkészítése és azoknak a közgyűlés elé terjesztése;
c./ 	az éves költségvetés elkészítése és annak a közgyűlés elé terjesztése;
d./ az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;
e./ 	a közgyűlés összehívása, a tagság és az egyesület szerveinek értesítése;
f./ 	az elnökség által összehívott közgyűlés napirendi pontjainak meghatározása;
g./ 	részvétel a közgyűlésen és válaszadás az egyesülettel kapcsolatos kérdésekre;
h./ 	a tagság nyilvántartása;
i./ 	az egyesület határozatainak, szervezeti okiratainak és egyéb könyveinek vezetése;
j./ az egyesület működésével kapcsolatos iratok megőrzése;
k./ az egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és
l./	a tag felvételéről való döntés.
m/döntés mindazon kérdésben, amelyet jogszabály vagy alapszabály a hatáskörébe utal

18.     Az elnökség üléseit szükség szerint, de évente legalább egy alkalommal tartja. Az elnökségi ülést az elnök legalább 4 nappal az ülés időpontja előtt kiküldött meghívóval, elsődlegesen az egyesület székhelyére hívja össze írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).

	Az elnökségi ülésre szóló meghívó tartalmazza az egyesület nevét, székhelyét, az elnökségi ülés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy az elnökségi tagok álláspontjukat kialakíthassák.

19.   Az elnökség határozatát egyszerű szótöbbséggel, nyílt szavazással hozza. Az elnökség határozatképes, ha ülésén a szavazati jogában nem korlátozott elnökségi tagok több mint a fele jelen van. Két elnökségi tag jelenléte esetén kizárólag egyhangúlag hozható határozat.

	A határozat meghozatalakor nem szavazhat az,
a) 	akit a határozat kötelezettség vagy felelősség alól mentesít vagy a jogi személy terhére másfajta előnyben részesít;
b) 	akivel a határozat szerint szerződést kell kötni;
c) 	aki ellen a határozat alapján pert kell indítani;
d)	akinek olyan hozzátartozója érdekelt a döntésben, aki az egyesületnek nem tagja;
e) 	aki a döntésben érdekelt más szervezettel többségi befolyáson alapuló kapcsolatban áll; vagy
	 f)      aki egyébként személyesen érdekelt a döntésben.

20.	Az elnökség határozatait az elnökségi ülésen szóban kihirdeti és az érintett tag(okk)al a határozat meghozatalát követő 8 napon belül írásban, igazolható módon is közli a határozatoknak az egyesület honlapján történő közzétételével egyidejűleg.

21.	A pénzügyi alelnök feladata az egyesület pénzügyi működésének rendezett, átlátható és dokumentált kezelése, valamint a pénzügyi feladatok koordinációja. 
	Feladatai:
· Az egyesület pénzügyi adminisztrációjának koordinálása. 
· A bevételek és kiadások nyilvántartásának, dokumentálásának és rendszerezésének koordinálása. 
·  A számlák, bizonylatok és egyéb pénzügyi dokumentumok összegyűjtése és rendszerezése. 
· Az egyesület bankszámlájával és pénzforgalmával kapcsolatos adminisztratív feladatok koordinálása. 
· Az egyesület támogatásaiból, tagdíjaiból, adományaiból és egyéb bevételeiből származó pénzügyi adatok nyilvántartásának vezetése vagy annak koordinálása. 
· Az egyesület által teljesítendő pénzügyi kötelezettségek nyilvántartása és határidőinek figyelemmel kísérése. 
· A könyvelővel, pénzügyi szolgáltatókkal, bankkal és egyéb pénzügyi ügyintézőkkel való kapcsolattartás és ügyintézés koordinálása. 
· A könyveléshez szükséges bizonylatok és dokumentumok határidőben történő előkészítése és továbbítása. 
· Az egyesület vezetősége számára pénzügyi kimutatások és beszámolók előkészítése. 
· Az egyesület éves költségvetésének és pénzügyi terveinek előkészítésében való közreműködés. 
· A közgyűlés és az elnökség számára a pénzügyi helyzetről szükség szerint tájékoztatás nyújtása.
· A pénzügyi dokumentumok szabályszerű és visszakereshető megőrzésének koordinálása. 
· Minden egyéb, az egyesület pénzügyi adminisztrációjához kapcsolódó, az elnökség által jogszerűen meghatározott feladat ellátása.
· Az elvégzett pénzügyi feladatokról az elnökség részére rendszeresen beszámol, köteles haladéktalanul jelezni az elnökség részére minden olyan pénzügyi problémát, szabálytalanságot, hiányt, határidő mulasztást vagy egyéb körülményt, amely az egyesület működését vagy vagyoni helyzetét veszélyeztetheti.

XI. 
Az Egyesület internetes felületei

1. Az egyesület honlapjának címe: www.zoldmozgalom.eu 

2. Az egyesület Facebook oldalának címe: https://www.facebook.com/zoldmagyarorszag 
Az egyesület Facebook oldalához kizárólag a mindenkori elnök rendelkezhet adminisztrátor jogosultsággal. Az oldal többi kezelője legfeljebb szerkesztői joggal rendelkezhet, amelyre az Elnökség ad felhatalmazást.

XII.
Záró rendelkezések

Az alapszabályban nem szabályozott kérdésekre a Polgári Törvénykönyvről szóló 2013. évi V. törvény (Ptk.) és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (Ectv.) rendelkezései az irányadóak.

Kelt: Szombathely, 2026. év. szeptember hó 19. napján

_______________________	       
Földessi Dávid
 elnök
Előttünk, mint tanúk előtt:
1.							2.
Név: .................................................			Név: ..................................................
Aláírás: …........................................			Aláírás: …..........................................
Lakcím: ............................................			Lakcím: ..............................................

